Mainosuutiset

Mainosuutiset oli suomalainen mainonnan ja muun markkinointiviestinnän piirissä työskentelevien ammattilehti, joka ilmestyi vuosina 1952–1994. Sen seuraaja oli "Markkinointi &amp; Mainonta" (1994–2020).
Historiaa.
"Mainosuutiset" juontaa juurensa vuoteen 1946, jolloin Mainoshoitajien Kerhoon perustettiin Topi Törmän vetämä julkaisujaosto. Se pyrki julkaisemaan alalle laajan oppikirjan "Mainonnan tietokirja", mutta sen sijasta julkaistiinkin lähinnä artikkeleita muissa lehdissä ja erikoisalojen kirjoja, kuten Topi Törmän toimittama "Parempaan jakeluun" (1948) ja Martti Liukkaan, Ilmari Vartiaisen ja Sakari Lappi-Seppälän toimittama "Mainostajan T-opas" (1949). Kattava "Mainonnan tietokirja" saatiin kokoon vasta vuonna 1981.
Ajatus lehdestä alkoi tavoitteeltaan vaatimattomana liitteenä jonkin isomman talousalan lehden välissä. Tämä toteutuikin 1950-luvun taitteessa kaksi kertaa "Suomen Työ" -lehdessä ja kaksi kertaa "Liiketaito ja Liikemaailma" -lehdessä. Liitteen tekijöitä olivat Martti Liukas, Orvo Lehmus ja Carl Flinkman sekä myöhemmin Vaasan ja Turun kauppakorkeakoulujen professorina toiminut Kalevi Piha. 
Maaliskuussa 1952 ilmestyi ensimmäinen itsenäinen "Mainosuutisten" numero, mitä pidetään lehden varsinaisena alkuna. Lehteä alettiin julkaista Mainoshoitajain Yhdistyksen 4–8-sivuisena tiedotuslehtenä noin kahdeksan kertaa vuodessa, ensimmäisenä päätoimittajana Kalevi Piha. Vuonna 1953 lehti sai kymmenhenkisen toimitusneuvoston. Lehti oli vahvasti riippuvainen ilmoitustuloistaan, joita saatiin vuoden 1953 aikana 56 mainostajayritykseltä.
1950-luvulta alkaen mainoshoitajien julkaiseman "Mainosuutisten" rinnalla ilmestyi Suomen Myynti- ja Mainosyhdistyksen "Mainostaja"-lehti, joka pyrki harvemmalla julkaisuvälillään ja pidemmillä artikkeleillaan erottumaan lyhyisiin uutisjuttuihin erikoistuneesta "Mainosuutisista". 1980-luvulla kilpailijana oli myös Suomen Markkinointiliiton "Mark"-lehti (1979–1993).
"Mainosuutiset" pyrki olemaan alansa edelläkävijä. 1950-luvulla Holger Harrivirta kirjoitti mainoselokuvasta ja kertoi tulossa olevan television mahdollisuuksista mainonnassa. 1960-luvulla suosikkiteemoja olivat poptähtien markkinointi, keskiluokan ja nuorison kulutuskäyttäytymisen muutokset ja seksin käyttö mainonnassa. Juttusarjoissaan "Mainosuutiset" julkaisi myös alan ihmisten henkilökuvia. Lehti pyrki myös kansainvälistämään alaa ja sai siitä myös kritiikkiä. 1970-luvun loppupuolella "Helsingin Sanomat" irvaili lehden otsikointia ”Lisää awardeja Creativity-76 showsta” ihmetellen, eikö tuota ensimmäistäkin sanaa olisi osattu kirjoittaa fingelskaksi.
Lehteen kirjoittivat säännöllisesti ja satunnaisesti monet mainos- ja markkinointialan tunnetut tekijät sekä alaa seuraavat toimittajat ja tutkijat. Heitä olivat eri aikoina muiden muassa Orvokki Annala, Pertti Hemánus, Calcci Holm, Anneli Karsi, Vaula Norrena, Artturi Raula, Matti Salojärvi ja Pirkko Tatarinov. Alalla toimivat tekivät lehteä vielä 1970-luvullakin enimmäkseen palkattomana tai pienipalkkioisena sivutoimenaan. Hannu Konttinen laati "Mainosuutisiin" ja sen seuraajaan "Markkinointi &amp; Mainonta" -lehteen pitkään alan henkilöitä ja ilmiöitä karrikoivia pilapiirroksia ja kuvitteellisesta mainosmies Ketarasta kertovia sarjakuvia, joita on julkaistu jälkikäteen myös kirjoina. 1980-luvun alkuvuosina "Mainosuutisissa" pakinoi Juice Leskinen.
Ammattilehtikustantaja Insinöörilehdet osti "Mainosuutisten" julkaisuoikeudet vuoden 1988 alusta lukien tytäryhtiölleen Info-Linelle. Samoihin aikoihin Yhtyneet Kuvalehdet perusti sille kilpailijaksi "Markkinointiviestintä"-lehden, jonka Insinöörilehtien jatkaja Talentum osti vuonna 1991 ja sulautti "Mainosuutisiin". Vuonna 1994 Talentum perusti "Mainosuutisten" tilalle "Markkinointi &amp; Mainonnan", jota julkaistiin vuoteen 2020 asti.